24 beseer toe vragmotor teen taxi botsFoto bloot ter illustrasie. (Foto: Megan Swart/Maroela Media) Altesaam 24 mense is beseer toe ŉ vragmotor Saterdag teen die agterkant van ŉ stilstaande taxi op die N3 buite Ladysmith in KwaZulu-Natal vasgery het. Nooddienspersoneel van ER24 was omstreeks 07:15 op die toneel, asook lede van die provinsiale nooddienste. Russel Meiring, woordvoerder vir ER24, sê ŉ groot vragmotor het op sy kant aan die linkerkant van die pad gelê. Die taxi het ŉ entjie verder gestaan. “Verskeie mense het langs die pad gesit. Paramedici het die mense ondersoek en gevind dat 24 mense ligte tot matige beserings opgedoen het. Daar was gelukkig geen ernstige of noodlottige beserings nie,” het Meiring in ŉ verklaring gesê. “Die pasiënte is op die toneel behandel en vier mense is van pynmedikasie voorsien voordat hulle na ŉ nabygeleë hospitaal vervoer is.” Die omstandighede wat tot die ongeluk gelei het, is nie bekend nie.